Wen: Die opera ‘Norma’ by die Brooklyn-teater - Maroela Media
Die Brooklyn-teater se salon-ensemble is vandeesmaand te sien in die opera Norma.
Norma is ’n liriese tragedie en terselfdertyd ŉ baie goeie voorbeeld van die bel canto-genre. Dié opera het met reg beroemdheid verwerf vanweë “Casta Diva”, die gebed vir die sopraan, wat deur kunstenaars soos Callas, Sutherland en Montserrat Caballé gesing is.
Ná Salonmusiek se baie suksesvolle aanbiedings van ander bel canto-operas soos Rigoletto (Verdi), Don Pasquale (Donizetti), Martha (Flotow), La Fille du Regiment (Donizetti), Lucia di Lammermoor (Donizetti) en La Traviata (Verdi), kondig ons met trots ons eerste produksie van Bellini se Norma aan.
Die Brooklyn-teater se diva, Ilze Coetzee, wat verskeie van die hoofrolle in bogenoemde operas gesing het, sal in die titelrol as Norma optree. Die Italiaanse tenoor, Filippo Adami wat van Florence afkomstig is, vertolk die rol van Pollione. Ilze en Filippo se uitsonderlike optredes verlede jaar in La Traviata van Verdi in die Brooklyn-teater het gehore aan die gons gehad.
Die rol van Adalgisa sal in hierdie opvoering deur Ané Pretorius vertolk word. Ané het aan die Universiteit van Kaapstad se Operaskool ŉ graad verwerf en haar uitnemende vertolking van Aspoestertjie in Rossini se La Cenerentola verlede jaar in Kaapstad was ’n kragtoer.
Die bas Thomas Mohlamme vertolk die rol van Oroveso. Ná sy optredes vir Kaapstad Opera in 2017 het hy die rol van Sarasto in Die Towerfluit (Mozart) vir Salonmusiek by die Brooklynteater meesterlik vertolk.
Die opera sal in Italiaans gesing word met Engelse subtitels.
Die vertoning word op 20, 22, 24, 28 en 29 Julie by die Brooklyn-teater in Pretoria uitgevoer. Kaartjies kos tussen R170 en R350 en is beskikbaar by die teater.
Ses gelukkige lesers staan elkeen die kans om ŉ dubbelkaartjie te wen na die vertoning op Vrydag 20 Julie om 19:00. Die uitvoering vind by die Brooklyn-teater in Pretoria plaas. Die kompetisie sluit Maandag 16 Julie om 09:00.
Maroela Media Afrikaanse Top-20: 2 Julie 2018
Die Sweedse ammunisiemaatskappy Norma ,het hul naam ontleen van diè opera.